b'\n_START_ARTICLE_\nBijela Stijena (utvrda)\n_START_PARAGRAPH_\nBijela Stijena je utvrda \xc4\x8dije se ru\xc5\xa1evine nalaze u blizini mjesta Bijela Stijena pored Oku\xc4\x8dana.\n_START_SECTION_\nSmje\xc5\xa1taj\n_START_PARAGRAPH_\nNalazi se povi\xc5\xa1e sela Bijele Stijene, na zapadnim obroncima planine Psunja. Danas se nalazi na podru\xc4\x8dju koje su Srbi minirali za vrijeme Domovinskog rata.\n_START_SECTION_\nPovijest\n_START_PARAGRAPH_\nU povijesnim spisima se prvi put spominje 1231. godine pod imenom Fejerk\xc3\xb6. Izgra\xc4\x91ena je na posjedu reda ivanovaca (hospitalaca). S obzirom na opatske naslove, pretpostavlja se da su u blizini imali i opatiju. Graditelj nije pouzdan: u znanosti postoji dvojba jesu li prvi graditelji bili ivanova\xc4\x8dki red ili obitelj Sveta\xc4\x8dki._NEWLINE_Poslije je u 14. stolje\xc4\x87u pripadala obitelji Sveta\xc4\x8dki koja je imala prizivak Zimpche i Zynche, pa je zbog toga i tvr\xc4\x91ava tako\xc4\x91er nosila to ime. Zabilje\xc5\xbeeno je da je utvrda u to vrijeme imala i podgra\xc4\x91e. Kroz to stolje\xc4\x87e utvrda je u vlasni\xc5\xa1tvu obitelji Ka\xc5\xa1telanovi\xc4\x87a. Sveta\xc4\x8dki i Ka\xc5\xa1telanovi\xc4\x87i su se dugo borili za posjed nad tom utvrdom, a 1453. dodijeljene su Janosu Hunyadiju. Nakon toga je pripadala Brankovi\xc4\x87ima, Berislavi\xc4\x87ima Grabarskim, Keglevi\xc4\x87ima i Banffyjima._NEWLINE_Tursko osvajanje je i\xc5\xa1lo postupno. Nekoliko desetlje\xc4\x87a su Turci sustavno pusto\xc5\xa1ili okolicu, a 1543. ju zauzimaju bez otpora. Nakon toga je kroz dva stolje\xc4\x87a bila jakim turskim vojnim upori\xc5\xa1tem. Pod kr\xc5\xa1\xc4\x87ansku ju vlast kratko vra\xc4\x87aju hrvatski hajduci Marko i Mato Lapsanovi\xc4\x87, a kona\xc4\x8dni povratak pod hrvatsku krunu dolazi 1685. suradnjom hrvatske banske vojske i hajduka Franje Ilini\xc4\x87a._NEWLINE_Nakon osloba\xc4\x91anja, naglo gubi zna\xc4\x8daj te ju general Aenea Caprara daje sru\xc5\xa1iti ve\xc4\x87 1688. godine, a u spisima iz 1700. se ve\xc4\x87 vodi kao ru\xc5\xa1evina.\n_START_SECTION_\nOsobine\n_START_PARAGRAPH_\nNadzirala je cestovnu prometnicu Oku\xc4\x8dani-Lipik. Utvrda je bila ovalna oblika. Ulaz se nalazio na jugu. Na ulazu je bila brani\xc4\x8d-kula, a osim nje, bile su jo\xc5\xa1 dvije.'